  Виталий Пронин Егитъёслэн нуналзы туэ Ижын быдэс фестивальлы пӧрмоз. 24-тӥ-28-тӥ инвожое Ижысь пӧртэм интыосын ужрадъёс ортчозы.- Та фестивальын егитъёс сюлэмзыя ужрадъёс шедьтозы,  - вераз Ижысь администрацилэн егитъёсын ужанъя Уаправлениезлэн начальникез Роман Горяинов. - Улонэ пыӵатэмын луоз 28 проект. Соос ваньзы егитъёслэсь тунсыкъёссэс лыдэ басьто.Егитъёслэсь нуналзэс туннэ «МузЭнергоТур» концерт усьтоз. Со ортчоз Эшъяськон монумент азьын. Та концертэз радъяло Россиятӥ но Европатӥ ветлӥсь группаос. Соос пӧлын Финляндиысь Simo Sippola & Ville Rauhala, ДаниысьSvin но Bangin' Bulow Nice Jazz Quartet , Испаниысь  Angel Ontalva но мукетъёсыз. Ижын электрон крезьгур азинскемын бере, фестивальын трос концертъёс ортчозы. 17 часын Эшъяськон монумент азьын кутскоз электрон крезьгуръя «Иж-планета» фестиваль. Отчы пыриськозы Ижысь тужгес но устоосыз коллективъёс. Соос Россиятӥ гинэ ӧвӧл, Европатӥ но ортчылэмын ни. Горький нимо паркын туала крезьгуръя «GorkyFest» луоз. 28-тӥ инвожое Indie Love концерт радъяськоз. Отчы пыриськозы Ижысь туала группаос но кырӟасьёс, вуозы Екатеринбургысь «Обе две» но «АлоэВера» группаос. Ӵуказе нуналаз та интыын ик луоз рок-концерт.26-тӥ инвожое  Шор площадьын Брангурт фестивальлэн бадӟым концертэз ортчоз. Россиысь коллективъёс сяна, отчы пыриськозы Китайысь но Индиысь артистъёс.Валтӥсь ужрадъёс мынозы 27-тӥ инвожое. Удмуртиысь спортсменъёс тымет дурысь шор площадёзь бызьыса тубозы. Та нуналэ ик Ижысь пляжын волейболэн, футболэн шудыны луоз. «Арсеналлэн» сцена вылаз Удмуртиысь пӧртэм театръёс шудозы.  «Динамо» стадионын егитъёс холи буёлъёсын пазяськозы. Нош тымет дурын  кортлэсь лэсьтэм скульптураосъя FerrumFest фестивале пыриськем усточиослэсь ужъёссэс адӟыны луоз. Соос сӥземын П.И. Чайковскийлы.Семьяослы но «Егитъёслэн нуналзы» фестивальын пӧртэм интыос ужалозы. 27-тӥ инвожое Ялан ӝуась тыл дорын нылпи коляскаосын парад ортчоз.   28-тӥ инвожое Киров паркын - эстафетаос, пикникъёс. Ижысь пляжын - «Лобаны капчи!» шуыса нимаськись ужрад. Инбаметӥ поръялозы 1000 лобась кыйёс.«Егитъёслэн нуналзы» фестиваль ортчытэмен йырин, Ижын куд-ог сюресъёс ворсамын луозы. Со 25-тӥ инвожое 15 часысен 19.30 часозь но 14.30 часысен 17.30 часозь Эшъяськон монумент котырысь Горький ульча.  "УД" Теги: Егитъёс Егитъёслэннуналзы Иж кытынкумар  